เลขาฯยูเอ็น จี้ สหรัฐ-รัสเซีย ล้างบางไอเอส
คุมเข้ม รปภ.ลอยกระทง,เบลเยียม ยังตรึงมาตรการเตือนภัยขั้นสูงสุด หลังยังพบมีความเสี่ยงที่จะเกิดเหตุร้ายแรง โดยพบหนึ่งในผู้ก่อเหตุร้ายในกรุงปารีสยังกบดานอยู่ในกรุงบรัสเซลส์ รอหลบหนีไปซีเรีย ด้าน บัน คี มูน เลขาฯ ยูเอ็น เรียกร้องสองมหาอำนาจโลก อเมริกา-รัสเซีย ร่วมมือกันถอนรากถอนโคนผู้ก่อการร้าย ขณะที่ ประยุทธ์ สั่งเข้ม รปภ.ลอยกระทง-ปีใหม่,จากเหตุการณ์กองกำลังไอเอสและเครือข่ายบุกก่อเหตุช็อกโลก ทั้งระเบิดฆ่าตัวตายและกราดยิงในกรุงปารีส ประเทศฝรั่งเศส แล้วตามด้วยโรงแรมหรู กลางกรุงบามาโก ประเทศมาลี ในเวลาห่างกันแค่สัปดาห์เดียว ซึ่งทำให้มีผู้เสียชีวิตจากทั้งสองเหตุการณ์เป็นจำนวนมาก และสถานการณ์ส่อลุกลามบานปลาย เมื่อกลุ่มไอเอสข่มขู่จะก่อการร้ายอีก,หลังถูกทางการฝรั่งเศสไล่ล่าผู้อยู่เบื้องหลังเหตุนองเลือดอย่างดุเดือด โดยเมื่อวันที่ 22 พ.ย.ศูนย์รับมือวิกฤตการณ์แห่งชาติเบลเยียม ออกแถลงการณ์ว่า จากกรณีที่มีการประกาศระดับเตือนภัยความมั่นคงในกรุงบรัสเซลส์ ในอยู่ในระดับ 4 ขั้นสูงสุด เพราะมีความเสี่ยงที่จะเกิดเหตุร้ายแรงนั้น ทางกระทรวงยุติธรรม สำนักงานตำรวจ และหน่วยข่าวกรองความมั่นคง ได้ตัดสินใจที่จะคงมาตรการดังกล่าวต่อไปเป็นการชั่วคราว และจะพิจารณากันอีกครั้งว่า สมควรจะปรับลดระดับหรือไม่ ด้วยเหตุนี้การให้บริการรถรางและรถไฟใต้ดินจึงต้องระงับต่อไป และทางศูนย์ขอออกคำเตือนตามเดิม ให้ประชาชนหลีกเลี่ยงสถานที่พลุกพล่าน,เช่นเดียวกับนายยีวอน แมร์เยอร์ นายกเทศมนตรีกรุงบรัสเซลส์ ที่กล่าวขอร้องให้ร้านคาเฟ่ บาร์ หรือผับดิสโก้ ปิดหลังเวลา 18.00 น. แต่มิได้เป็นคำสั่งที่มีผลบังคับใช้ ซึ่งผู้สื่อข่าวต่างชาติในพื้นที่รายงานด้วยว่า ยังคงมีนักท่องเที่ยวไปนั่งกินดื่มอยู่ตามร้านอาหารที่เปิดให้บริการ เพียงแต่บรรยากาศโดยรวมค่อนข้างตึงเครียด มีทหารลาดตระเวน พร้อมทั้งยืนรักษาการตามจุดต่างๆ ไม่ว่าย่านธุรกิจ พระราชวังแกรนด์พาเลซ หรือสนามกีฬา,การคงคำสั่งเตือนภัยระดับสูงสุดในกรุงบรัสเซลส์ของเบลเยียมครั้งนี้ มีขึ้นหลังทางการเบลเยียมและฝรั่งเศสอยู่ระหว่างการตามล่าตัวนายซาลาห์ อับเดสแลม ชาวฝรั่งเศสเกิดที่เบลเยียมวัย 26 ปี น้องชายของมือระเบิดพลีชีพโจมตีกรุงปารีส ฝรั่งเศส และเพื่อนของนายอับเดลฮาหมิด อาบาอูด หัวหน้าวางแผนก่อวินาศกรรมกรุงปารีสที่เสียชีวิตไปแล้วทั้งคู่ ซึ่งจากเบาะแสล่าสุดมีความเป็นไปได้ว่านายซาลาห์ยังกบดานอยู่ในกรุงบรัสเซลส์ของเบลเยียม,จากคำให้การของสองผู้ต้องหาที่ตำรวจเบลเยียมจับกุมตัวพร้อมตั้งข้อหาก่อการร้ายก่อนหน้านี้ คือนายฮาซมา อัตโท วัย 21 ปี และนายโมฮัมเหม็ด อัมรี วัย 27 ปี ระบุว่า ในช่วงเช้าวันที่ 14 พ.ย.หลังเหตุโจมตีกรุงปารีส พวกเขาขับรถไปรับนายซาลาห์ในกรุงปารีส เพื่อนำไปส่งที่กรุงบรัสเซลส์ ซึ่งระหว่างทางนายซาลาห์อยู่ในสภาพลนลาน ตื่นกลัว ทั้งยังสวมเสื้อตัวใหญ่มาก เป็นไปได้ที่อาจจะมีเสื้อติดระเบิดพลีชีพติดอยู่กับตัว และเมื่อส่งตัวเรียบร้อย ก็ขับรถกลับฝรั่งเศส แต่ถูกเจ้าหน้าที่จับกุมระหว่างทาง,ขณะที่สำนักข่าวเอเอฟพียังระบุด้วยว่า มีความเป็นไปได้ว่านายซาลาห์อาจจะเป็นหนึ่งในสมาชิกกลุ่มก่อเหตุกรุงปารีส ที่เกิดเปลี่ยนใจกลางคัน เพราะหลังจากเกิดเหตุสยองขึ้น กองกำลังรัฐอิสลามหรือไอเอสได้เผยแพร่คลิปวีดิโอรับผิดชอบการโจมตี โดยในคลิประบุว่า การโจมตีของแนวร่วมมีขึ้นที่สนามกีฬาสตาด เดอ ฟรองซ์ เขต 10 เขต 11 และเขต 18 แต่ปรากฏว่าในเหตุการณ์จริงไม่มีการโจมตีที่เขต 18 เกิดขึ้น และในเขต 18 นี้เอง เจ้าหน้าที่ยังพบรถยนต์ที่ใช้ในการก่อเหตุเช่าโดยนายซาลาห์จอดทิ้งไว้,นอกจากนี้ สำนักข่าวเอบีซีนิวส์ของสหรัฐฯ ยังรายงานอ้างการเปิดเผยของนายโมฮัมหมัด อับเดสแลม ญาติของนายซาลาห์ ที่ระบุว่า เพื่อนของนายซาลาห์มาบอกกับตนว่า เพิ่งคุยกับนายซาลาห์ผ่านทางวีดิโอสไกป์ เผยว่ายังคงกบดานอยู่ในกรุงบรัสเซลส์ อยู่ระหว่างหาช่องทางหนีไปซีเรีย แต่ตอนนี้วิตกกังวลมากเพราะกำลังถูกทางการยุโรปไล่ล่า เช่นเดียวกับกลุ่มไอเอสที่กำลังจับตามองนายซาลาห์ เพราะไม่พอใจที่นายซาลาห์ไม่ยอมกดระเบิดฆ่าตัวตายในเหตุโจมตีกรุงปารีส เมื่อวันที่ 13 พ.ย.ที่ผ่านมา ส่วนนายฌอง ฌัมบุง รมว.มหาดไทยเบลเยียม เปิดเผยว่า เจ้าหน้าที่ความมั่นคงเบลเยียม อยู่ระหว่างการตามล่าตัวผู้ต้องสงสัยอย่างน้อย 2-3 คน ไม่ใช่แค่นายซาลาห์ อับเดสแลม,ด้านศูนย์บัญชาการกองทัพสหรัฐฯ ในยุโรปหรืออียูคอม ออกคำสั่งห้ามเจ้าหน้าที่กองทัพสหรัฐฯ ไปจนถึงเจ้าหน้าที่กลาโหมเพนตากอนและครอบครัว เดินทางมายังกรุงบรัสเซลส์ เป็นเวลา 72 ชั่วโมง ส่วนผู้ที่อยู่ในกรุงบรัสเซลส์ขอให้อยู่แต่ในที่พักอาศัย เช่นเดียวกับสถานทูตไทยประจำกรุงบรัสเซลส์ ยังคงประกาศเตือนคนไทยที่พำนักอยู่หรือที่เดินทางมากรุงบรัสเซลส์ โปรดปฏิบัติตามคำแนะนำของทางการเบลเยียม สำหรับจังหวัดอื่นๆ ของเบลเยียมขอให้ใช้ความระมัดระวังในการเดินทางสัญจรเข้าในพื้นที่สาธารณะ โดยเฉพาะพื้นที่ที่เป็นข่าวตามสื่อต่างๆ ในช่วงเวลานี้ และติดตามข่าวสารจากหน่วยงานทางการของเบลเยียมอย่างใกล้ชิด หากคนไทยท่านใดประสงค์จะแจ้งข่าวสาร ขอความกรุณาแจ้งทาง e-mail ที่ ,consular@thaiembassy.be, หรือโทรศัพท์ฉุกเฉิน + (32) 4 70 85 96 67,ต่อมาทางการรัสเซียเปิดเผยว่า ในวันเดียวกันนี้ เจ้าหน้าที่หน่วยคอมมานโดต่อต้านก่อการร้ายประสบความสำเร็จในการสังหารสมาชิกกลุ่มแนวร่วมไอเอส 10 คน ที่เมืองนาลชิค พื้นที่เขตเทือกเขาคอเคซัส ทางภาคใต้ของรัสเซีย พร้อมระบุว่า นับตั้งแต่กองทัพรัสเซียเริ่มการโจมตีทางอากาศต่อกลุ่มไอเอสในซีเรีย สามารถสังหารสมาชิกกลุ่มไอเอสไปได้มากกว่า 1,300 คน ขณะที่กระทรวงกลาโหมฝรั่งเศสระบุว่า เรือบรรทุกเครื่องบินของกองทัพเรือฝรั่งเศสได้เข้าประจำตำแหน่งในทะเลเมดิเตอร์เรเนียนตะวันออกแล้ว และเตรียมที่จะปฏิบัติการโจมตีทางอากาศใส่ฐานที่มั่นของกลุ่มไอเอสในซีเรียต่อไป,ทั้งนี้ ในวันเดียวกัน นายบัน คี มูน เลขาธิการสหประชาชาติ (ยูเอ็น) แถลงต่อที่ประชุมสุดยอดผู้นำเอเชียตะวันออกครั้งที่ 10 ที่กรุงกัวลาลัมเปอร์ ของมาเลเซีย เรียกร้องให้รัสเซียและสหรัฐฯ ร่วมมือกันถอนรากถอนโคนผู้ก่อการร้ายรวมทั้งกองกำลังรัฐอิสลาม (ไอเอส) ด้านนายบารัค โอบามา ประธานาธิบดีสหรัฐฯ แถลงบนเวทีเดียวกัน ระบุว่าสหรัฐฯและพันธมิตรจะต่อสู้กับกลุ่มไอเอสอย่างไม่ลดละ รวมทั้งจะตามล่าตัวเหล่าผู้นำและตัดเส้นทางการเงินของกลุ่มไอเอส ยืนยันโลกจะไม่ยอมรับการโจมตีพลเรือนของพวกหัวรุนแรง ทั้งในกรุงปารีสของฝรั่งเศส หรือที่อื่นๆ ว่าเป็นความปกติใหม่หรือกลายเป็นเรื่องปกติธรรมดา,นอกจากนี้ นายโอบามา ยังระบุด้วยว่ารัสเซียต้องตัดสินใจด้านยุทธศาสตร์เพื่อจัดการกลุ่มไอเอส ไม่ใช่เน้นโจมตีกองกำลังฝ่ายต่อต้านนายบาชาร์ อัล-อัสซาด ประธานาธิบดีซีเรีย ขอเรียกร้องนายวลาดิเมียร์ ปูติน ประธานาธิบดีรัสเซีย ให้หันมาร่วมกับกลุ่มพันธมิตรนำโดยสหรัฐฯ เพราะกลุ่มไอเอสก็ถูกกล่าวหาว่าระเบิดโจมตีเครื่องบินโดยสารของรัสเซียที่ตกแถบคาบสมุทรไซนายของอียิปต์เมื่อเดือนที่แล้ว ผู้นำรัสเซียต้องตามล่ากลุ่มคนที่สังหารพลเมืองรัสเซีย การที่รัสเซียสนับสนุนผู้นำซีเรียก็ไม่ก่อประโยชน์ การสู้รบจะยังคงมีต่อไป,ขณะที่สำนักข่าวเอเอฟพีรายงานอ้างการเปิดเผยของแหล่งข่าวความมั่นคงในประเทศมาลีว่าเจ้าหน้าที่ชุดปฏิบัติการพิเศษของมาลี อยู่ระหว่างไล่ล่าผู้ต้องสงสัยอย่างน้อย 3 คน ที่หลบหนีออกไปจากที่เกิดเหตุ หลังก่อเหตุสลดบุกจับตัวประกันที่โรงแรมเรดิสัน บลู ในกรุงบามาโก ส่งผลให้มีผู้เสียชีวิตอย่างน้อย 27 คน รวมถึงเจ้าหน้าที่ระดับสูงของจีนและเบลเยียมด้วย,ด้านไทย วันเดียวกัน พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี สั่งการให้หน่วยงานด้านความมั่นคง และส่วนที่เกี่ยวข้อง คุมเข้มมาตรการดูแลความปลอดภัยและป้องกันเหตุร้าย ในช่วงเทศกาลลอยกระทง รวมทั้งกิจกรรมสำคัญที่จะเกิดขึ้นตลอดเดือน ธ.ค.ไปจนถึงเทศกาลปีใหม่ โดยเทศกาลลอยกระทงกำหนดเป้าหมายสูงสุดไว้ว่าอยากให้อุบัติเหตุจากการขนส่งสาธารณะเป็นศูนย์ และกำชับให้หน่วยงานที่ดูแลท่าเรือ โป๊ะและจุดลอยกระทงตามสถานที่ต่างๆ ตรวจสอบอุปกรณ์ให้อยู่ในสภาพที่สมบูรณ์พร้อมใช้งาน พร้อมขอความร่วมมือประชาชน งดเล่นพลุ ประทัด และแต่งกายให้มิดชิด นอกจากนี้ มอบหมายให้กรมป้องกันและบรรเทาสาธารณภัย กระทรวงมหาดไทย เป็นเจ้าภาพหลักบูรณาการร่วมกับหน่วยงานต่างๆ เพื่อยกระดับมาตรฐานการดูแลความปลอดภัยภายในประเทศ ทั้งความปลอดภัยในชีวิตและทรัพย์สิน ความปลอดภัยทางถนน ความปลอดภัยจากภัยธรรมชาติและภัยจากการก่อการร้าย ภายใต้วาระ ประเทศไทยปลอดภัย หรือ Safety Thailand มีเป้าหมายให้ไทยเป็นประเทศที่น่าอยู่ น่าท่องเที่ยว มีความปลอดภัย และพร้อมรับมือกับภัยต่างๆ ที่อาจเกิดขึ้นได้อย่างทันท่วงทีและมีประสิทธิภาพ,วันเดียวกัน สายการบินสิงคโปร์ แอร์ไลน์ส แถลงว่า สายการบินสิงคโปร์ แอร์ไลน์ส เที่ยวบินที่เอสคิว 001 จากเมืองซานฟรานซิสโก รัฐแคลิฟอร์เนีย ของสหรัฐฯ ปลายทางสิงคโปร์ ลงจอดที่ท่าอากาศยานนานาชาติชางงี ของสิงคโปร์ อย่างปลอดภัย เมื่อเวลาประมาณ 12.00 น.ตามเวลาท้องถิ่น หรือประมาณ 11.00 น. ตามเวลาไทย แต่ต้องใช้เวลาในการตรวจผู้โดยสารและสัมภาระอยู่นานพอสมควร หลังได้รับคำขู่วางระเบิด แต่รายงานข่าวไม่เปิดเผยรายละเอียดการข่มขู่ ขณะที่เจ้าหน้าที่ตำรวจนำกำลังเข้าตรวจค้นภายในห้องโดยสารของสายการบิน รวมถึงการตรวจค้นผู้โดยสารเที่ยวบินนี้ แต่ไม่พบสิ่งผิดปกติแต่อย่างใด ขณะที่ก่อนหน้านี้ สายการบินเตอร์กิช แอร์ไลน์ส จากนครนิวยอร์ก ของสหรัฐฯ ปลายทางไปยังตุรกีก็ต้องเปลี่ยนเส้นทางไปยังเมืองฮาลิแฟ็กซ์ ของแคนาดา หลังถูกขู่วางระเบิดเช่นกัน
เบลเยียม ยังตรึงมาตรการเตือนภัยขั้นสูงสุด หลังยังพบมีความเสี่ยงที่จะเกิดเหตุร้ายแรง โดยพบหนึ่งในผู้ก่อเหตุร้ายในกรุงปารีสยังกบดานอยู่ในกรุงบรัสเซลส์ รอหลบหนีไปซีเรีย ด้าน บัน คี มูน เลขาฯ ยูเอ็น เรียกร้องสองมหาอำนาจโลก
ข่าวหน้า1,ก่อการร้ายฝรั่งเศส,ฝรั่งเศส,ปารีส,ก่อการร้าย,ระเบิด,ยิง,ตัวประกัน,สนามกีฬา,ร้านอาหาร,กลุ่มก่อการร้าย,ภาวะฉุกเฉิน,บัน คี มูน,เลขาธิการสหประชาชาติ,ยูเอ็น,กลุ่มไอเอส,สหรัฐอเมริกา,รัสเซีย,ไอเอส,ผู้ก่อการร้าย,บารัค โอบามา,ข่าว,ไทยรัฐออนไลน์,หนังสือพิมพ์ไทยรัฐ,ไทยรัฐ